## Uputstvo o oslobađanju od plaćanja carine za opremu koja se uvozi na osnovi uloga strane osobe u domaće poduzeće ili radnju

### NN 68/1991 (13.12.1991.), Uputstvo o oslobađanju od plaćanja carine za opremu koja se uvozi na osnovi uloga strane osobe u domaće poduzeće ili radnju

# MINISTARSTVO FINANCIJA

Na osnovi članka 29. stavka 4. Carinskog zakona ("Narodne novine",
br. 53/A/91), ministar financija donosi

## UPUTSTVO

### o odlobađanju od plaćanja carine za opremu koja se uvozi na osnovi uloga strane osobe u domaće poduzeće ili radnju

1. Ovim uputstvom propisuje se način za ostvarivanje prava na odlobađanje
od plaćanja carine za opremu koja se uvozi po osnovi uloga strane osobe
u domaće poduzeće ili radnju, te način i postupak za ostvarivanje toga
oslobađanja u svezi s ostvarivanjem toga prava i provedbom carinskog postupka.

2. Ulogom strane osobe u domaće poduzeće ili radnju, u smislu ove odluke,
smatra se:

a) oprema koju strana osoba uveze, bilo da je njeno vlasništvo ili njome
raspolaže na temelju ugovora zaključenog s trećom osobom o kupoprodaji
te opreme, njenu uzimanju u leasing i drugoj pravno valjanoj osnovi, koja
joj omogućuje raspolaganje tom opremom najmanje tijekom predstojećeg petogodišnjeg
razdoblja,

b) opremu koja u svoje ime i za svoj račun uveze domaće poduzeće ili
radnja ako se oprema plaća deviznim sredstvima pribavljenim ulogom strane
osobe u tu radnju ili poduzeće.

3. Oprema koja se uveze po osnovi uloga strane osobe u domače poduzeće
ili radnju oslobođit će se od plaćanja carine :

a) ako je ugovorom o ulaganju ili drugim odgovarajučim aktom utvrđeno
da se poslovni odnosi strane osobe i domaćeg poduzeća ili radnje zasnivaju
za razdoblje koje ne može biti krače od pet godina,

b) ako udio strane osobe u ukupnom ulaganju u domaće poduzeće ili radnju
nije manji od 20%,

c) ako se ulog ostvaruje uvozom odgovarajuće opreme za registriranu
djelatnost poduzeća ili radnje prema ugovoru o ulaganju ili drugom odgovarajućem
aktu domaćeg poduzeća ili radnje, osim opreme za zabavne igre i igre na
sreću.

4. Zahtjev za ishođenje rješenja o odlobađanju od plaćanja carine, na
temelju uloga strane osobe u domaće poduzeće ili radnju, podnosi poduzeće
ili radnja za čije potrebe se uvozi oprema. Zahtjev iz stavka I. ove točke
podnosi se Ministarstvu financija. Uz zahtjev treba priložiti:

- specifikaciju opreme koja se uvozi po tarifnim brojevima, tarifnim
oznakama i imenovanju iz Carinske tarife te naznačiti količinu i vrijednost
robe,

- ugovor o ulaganju strane osobe u domaće poduzeće ili radnju, na temelju
kojega se uvozi oprema za koju se traži oslobađanje od plaćanja carine.

5. Ministarstvo financija donosi rješenje o oslobađanju od plaćanja
carine na opremu koja se uvozi po osnovi uloga u domaće poduzeće ili radnju,
u skladu s mišljenjem stručne komisije, koju čine predstavnici:

- Hrvatske gospodarske komore.

- Ministarstvo inozemnih poslova,

- Ministarstvo financija,

- Ministarstvo gospodarskog razvitka,

- ministarstva nadležnog za gospodarske odnose s inozemstvom te

- ministarstva nadležnog za gospodarsku djelatnost u koju je svrstano
domaće poduzeće ili radnja. Rješenje o oslobađanju od plaćanja carine iz
stavka 1. ove točke Ministarstvo financija donosi zakon pribavljenog mišljenja
od Ministarstva inozemnih poslova (članak 29. stavak 2. Carinskog zakona)
i od republičkog organa uprave nadležnog za gospodarske odnose s inozemstvom
o usklađenosti ugovora o ulaganju sredstava s Ustavom i zakonom (članak
22. stavak 2. Zakona o stranim ulaganjima ("Službeni list SFRJ",
br. 77/88 i "Narodne novine", br. 53/A/91). Mišljenje iz stavka
2. ove točke nadležna ministarstva mogu dati i u obliku bilješke u spisu
njikovih predstavnika u stručnoj komisiji iz stavka 1. ove točke. Rješenje
iz stavka 1. ove točke Ministarstvo financija mora donijeti u roku 30 dana
od dana predaje cjelovitog zahtjeva za njegovo donošenje.

6. Rješenje o oslobađanju od plaćanja carine na opremu koja se uvozi
po osnovi uloga strane osobe u domaće poduzeće ili radnju valja dostaviti
poduzeću ili radnji za čije se potrebe oprema uvozi i za stranu osobu koja
ulaže sredstva u to poduzeće ili radnju te carinarnici nadležnoj za provedbu
postupka carinjenja putem Carinske uprave.

7. Carinska uprava vodi evidenciju o korisnicima i vrijednosti opreme
uvezene uz odlobađanje od plaćanja carine po osnovi uloga strane osobe
u domaće poduzeće odnosno radnju. Na temelju podataka prikupljenih evidencijom
iz stavka 1. ove točke, Carinska uprava obavezna je tromjesečno Ministarstvu
financija i Hrvatskoj gospodarskoj komori dostavljati izvješće o ostvarenom
uvozu opreme i carinskim oslobođenjima.

8. Ovo uputstvo stupa na snagu osmoga dana od dana objave u "Narodnim
novinama".

Klasa: 413-04/91-01/107

Urbroj: 513-01/91-1

Zagreb, 12. studenoga 1991.

Ministar financija

**Jozo Martinović, v. r.**

Uputa, NN 68/1991-1798